Miguel Mansur

Miguel José Mansur (☆ 15 di juli 1977 na Aruba) ta un politico Arubano di Accion 21. E tabata miembro di Parlamento di Aruba entre 8 di juli 2021 y 8 di januari 2025.

 Bida 
Miguel Mansur ta yu di Madeline Arends y Miguel J. Mansur sr., comerciante y ex-presidente di Camara di Comercio di Aruba. E ta nieto di gezaghebber interino Eric (Tushi) Arends (1908-1959) y Elias Mansur (1902-1989), empresario di origen libanes y fundado di e imperio empresarial di famia Mansur. E ta ademas sobrino di Jossy Mansur (1934-2016), traductor, autor y fundado di corant Diario y Don Mansur (1942-2019), ex-minister di Asuntonan Económico y Turismo di Aruba. 

Su enseñansa primario tabata den idioma Ingles na Seroe Colorado School, despues renombrá International School of Aruba. Na edad di diescuater aña el a bai Institut Le Rosey, un skol cu internato na Suisa caminda el a gradua cu e Prix d'Excellence na 1995. El a studia economia y relacionnan internacional na Merca caminda el a gradua na Tufts University. Mansur a inicia su carera na Merca unda a tabata activo como empresario y experto financiero pa e compania Capitable. Prome cu el a bolbe Aruba na october 2020, el a biba na Miami, Escazú, Madrid, Ibiza, Sydney, London, Amsterdam y Boston. 

 Politico 
Na Aruba el a haci un transicion pa politica como fundado y lider politico di e partido progresista, Accion 21. Mansur ta e promé lider di partido na Aruba cu tabata habri tocante su orientacion homosexual y ta defensor di derechonan igual pa e comunidad LGBT+ na Aruba. Den eleccion 2021 el a keda elegi como miembro di e parlamento di Aruba. Encabesando e lista di A21 el a ricibi 2.019 voto personal y tabata e persona cu a logra mas tanto voto entre tur e candidatonan nobo.

Na 2022 Mansur a entrega un ley di iniciativa pa introduci matrimonio pa personanan di mesun sexo. E proposicion a wordo sostene tambe pa partidonan RAIZ y MAS. Na 2024 el a entrega na nomber di Accion 21 un iniciativa di ley pa amplia e verlof di parto di 12 pa 16 siman incluso ampliacion di e verlof pa tata.

Den eleccion 2024 ambos Mansur cu 825 voto y partido Accion21 cu total 2203 voto a mira un caida den voto loke a resulta den perdida di representacion den parlamento.Vaststelling Verkiezingsuitslag 2024, Conseho Electoral di Aruba 

Category:Politico di Aruba
Category:Hende